[{"text_idx": "#000000", "text": "Os oes gennych gwestiwn am Gristnogaeth, bywyd, neu eisiau ein gweld yn delio gyda mater penodol, beth am ddanfon neges atom drwy'r ffurflen isod?"}, {"text_idx": "#000002", "text": "Dydd Gwener y Groglith \u2013 mae pawb yn gwybod ei fod yn ddigwyddiad pwysig \u2013 Iesu yn marw ar y groes, ond pam a beth sydd ganddo i\u2019w wneud gyda ti a fi heddiw?"}, {"text_idx": "#000003", "text": "Dwi ddim eisiau codi\u2019r felan ar bawb, a dwi\u2019n gwybod na wna\u0302i ffrindiau newydd wrth godi\u2019r peth, ond does dim ots pwy yw rhywun, eu cefndir neu faint o arian sydd ganddyn nhw, mae pawb yn y pen draw yn marw. Does dim llawer o ddim byd yn sicr mewn bywyd, ond marw... mae\u2019n digwydd i bawb yn y diwedd."}, {"text_idx": "#000004", "text": "Mae\u2019n un o\u2019r pethau ofnadwy yna \u2013 mae gymaint ohonom wedi profi\u2019r tristwch a ddaw o golli rhywun agos, boed yn Daid, Nain neu ffrind. Mae\u2019r cyfan i\u2019w weld mor annheg a chreulon ac annaturiol. A phwy ohonom sy\u2019n hoffi meddwl am ein marwolaeth ein hunain? Gwthio\u2019r cyfan i gefn y meddwl a wna\u2019r rhan fwyaf ohonom... nes bod yn rhaid i ni wynebu\u2019r peth."}, {"text_idx": "#000005", "text": "Mae\u2019n swnio\u2019n beth syml ac amlwg, ond mae Duw yn casa\u0301u marwolaeth hefyd."}, {"text_idx": "#000006", "text": "All Duw ddim marw ei hunan, ond mae\u2019n galaru wrth weld marwolaeth yn cymryd gafael yn y bobl mae wedi eu creu; nid fel yma mae pethau i fod. Gan ein bod wedi troi cefn ar yr un sydd wedi\u2019n creu a gwrthod ei ffyrdd mae rhywbeth ofnadwy wedi digwydd i ni. Canlyniad ein calonnau drwg ni yw marwolaeth. Dwi ddim yn dweud fod rhywun yn marw o ganlyniad i rywbeth sbesiffig maent wedi ei wneud, ond gan fod calon pob un ohonom yn ddrwg, felly mae marwolaeth yn realiti i bawb. Fel mae\u2019r Beibl yn dweud \u2013 \u2018Cyflog pechod yw marwolaeth\u2019."}, {"text_idx": "#000007", "text": "Er nad oes modd i ni wneud unrhywbeth i atal marwolaeth, mae Duw yn gallu a dyna pam fod marwolaeth Iesu ar y groes mor bwysig. Doedd Iesu ddim yn haeddu marw o gwbl gan ei fod yn ddyn ac yn Dduw ac wedi byw yn berffaith ac wedi plesio Duw ei dad yn llwyr. Doedd gan farwolaeth ddim gafael arno o gwbl."}, {"text_idx": "#000008", "text": "Ateb Duw i\u2019n marwolaeth ni oedd bod Iesu wedi dod a marw ar y groes."}, {"text_idx": "#000009", "text": "Ar y groes mae Iesu yn dioddef a derbyn y farwolaeth y mae pob un ohonom yn ei haeddu. Yr un da a pherffaith yn marw dros y rhai sydd ddim yn dda ac yn bell o fod yn berffaith. Doedd dim ffordd arall i dorri grym marwolaeth a\u2019n cymodi a\u0302 Duw. Fyddai Duw ddim yn berffaith pe na bai yn barnu pob drwg, ac ar y groes rhwng y ddau leidr mae Iesu yn ei gorff ei hun yn derbyn y farn y mae drygioni\u2019r byd yn ei haeddu. Trwy i Iesu farw mae\u2019n torri grym drygioni yn ein bywyd, sef marwolaeth. A\u2019r hyn sy\u2019n profi fod hyn wedi digwydd yw ei fod yn dod no\u0302l yn fyw tri diwrnod wedyn!"}, {"text_idx": "#000010", "text": "Wrth wynebu marwolaeth Iesu, mae gan bob person ddewis."}, {"text_idx": "#000011", "text": "Does unman lle y gwelwn hyn yn fwy clir nag yn ymateb y ddau leidr oedd ar y ddwy groes bob ochr i Iesu. Gwelwn un ohonynt yn rhegi ar Iesu ac yn gwneud hwyl ar ei ben er ei fod yn y sefyllfa fwyaf truenus. Mae\u2019n gwrthod Iesu ac yn bychanu\u2019r aberth y mae Iesu wedi ei wneud."}, {"text_idx": "#000012", "text": "Yr oedd un o\u2019r troseddwyr ar ei groes yn ei gablu gan ddweud, \u201cOnid ti yw\u2019r Meseia? Achub dy hun a ninnau.\u201d Luc 23:39"}, {"text_idx": "#000013", "text": "Dyna mae gymaint heddiw yn ei wneud; gwrthod Iesu a\u2019i anwybyddu. Canlyniadau hynny fydd marw heb Iesu, a gorfod ei wynebu fel barnwr cyfiawn."}, {"text_idx": "#000014", "text": "Ond mae\u2019r lleidr arall yn wahanol. Mae\u2019n sylweddoli ei fod mewn sefyllfa ddifrifol a\u2019i fod yn marw o ganlyniad i\u2019w ddrygioni ei hunan."}, {"text_idx": "#000015", "text": "Ond atebodd y llall, a\u2019i geryddu: \u201cOnid oes arnat ofn Duw, a thithau dan yr un ddedfryd? I ni, y mae hynny\u2019n gyfiawn, oherwydd haeddiant ein gweithredoedd sy\u2019n dod inni. Ond ni wnaeth hwn ddim o\u2019i le.\u201d Luc 23:40-41"}, {"text_idx": "#000017", "text": "Yna dywedodd, \u201cIesu, cofia fi pan ddoi i\u2019th deyrnas.\u201d Luc 23:42"}, {"text_idx": "#000018", "text": "Mae\u2019n syml, mae\u2019n onest a gwelwn ymateb hyfryd Iesu:"}, {"text_idx": "#000019", "text": "Atebodd yntau, \u201cYn wir, rwy\u2019n dweud wrthyt, heddiw byddi gyda mi ym Mharadwys.\u201d Luc 23:43"}, {"text_idx": "#000020", "text": "\u2018Heddiw byddi gyda mi ym Mharadwys\u2019 \u2013 yn y nefoedd, yn mwynhau bywyd gyda Duw. Doedd y lleidr ddim yn gallu gwneud dim i brofi ei gariad tuag at Iesu a doedd o ddim yn gallu gaddo byw bywyd gwell (doedd ganddo ddim bywyd ar o\u0302l!). Mae\u2019n derbyn maddeuant llwyr ac wrth i\u2019w lygaid gau am y tro olaf yn y byd yma mae\u2019n eu hagor yn y nefoedd yn edrych ar Dduw."}, {"text_idx": "#000021", "text": "Ar y groes gwelwn Iesu yn marw er mwyn talu\u2019r pris dros bechodau pobl a thorri grym marwolaeth. Gwelwn hefyd effaith hyn ar y lleidr oedd ar y groes drws nesaf iddo pan gafodd y lleidr faddeuant llwyr a bywyd am byth gyda Duw."}, {"text_idx": "#000022", "text": "Rwy\u2019n gobeithio fod marwolaeth yn bell oddi wrth bob un ohonom, ond rhyw ddydd fe fydd yn rhaid i ni wynebu ein cre\u0308wr. Sut wyt ti am ymateb? Mae\u2019r ffaith fod marwolaeth ar y ffordd yn arwydd fod rhywbeth mawr o\u2019i le a tydi Duw ddim am i ti fod yn elyn iddo am byth; paid troi dy gefn ar Iesu. Os wyt ti\u2019n gweld dy fod angen maddeuant ac nad oes gobaith yn unman arall, yna tro at Iesu a gofyn am help. Mae\u2019r Beibl yn dweud yn glir y bydd yn dy glywed. Mae\u2019r groes yn dangos ei fod wedi cymryd y gosb rwyt ti\u2019n ei haeddu, ac mae ei atgyfodiad yn dangos y byddi\u2019n saff gyda fe am byth!"}, {"text_idx": "#000023", "text": "Oes oes gen ti mwy o gwestiynau, beth am ddanfon nhw atom trwy\u2019r ddolen ar dop y wefan? Neu os wyt ti eisiau dysgu mwy am pam wnaeth Iesu farw ar y Groes, beth am ofyn i rywun yn dy eglwys? Os hoffet ddysgu mwy am y Pasg trwy edrych ar beth sydd gan y Beibl i ddweud, mae gennym dau gynllun darllen sy\u2019n astudio\u2019r hanes \u2013 1 a 2. I wrando ar bregeth ar waith Iesu ar y groes, ewch i\u2019r dudalen hon."}]